**Домбыра аспабының шығу тарихы**

Қазақ халқының асыл қазынасының бірі – домбыра. Қос ішекті қара домбыра үнінде Ұлы даланың терең тарихы мен сан ғасырлық шежіресі жатыр.

Менің де киелі аспапқа қызығушылығым бала кезімнен басталды. Сол асқақ арманым орындалып, 8 жыл домбырада оқып, бүгінде Сарыкөл аудандық балалар өнер мектебінде домбыра пәнінен сабақ беремін әрі ансамбль жетекшісімін.

Жалпы, қазақ ежелден қуаныш пен қайғыны, жақсылық пен жамандықты қара домбыраның үнімен жеткізген. Көрнекті ақын Қадыр Мырза Әлі "Нағыз қазақ – қазақ емес, нағыз қазақ – домбыра" деп жырлаған ішекті аспап жайлы дерек көп.

Тіпті, "Домбыра" атауының шығу тарихына қатысты да талас-тартыс көп.

Түркі тілдес халықта домбыра тектес шертпелі аспаптарды қазақ, өзбек, ноғай, башқұрт – домбыра, тәжік – домбурак, монғол – домбор, бурят – домбро, түрік – томбра, телеуіт – комыс, шор – қобус, қырғыз – қомуз, қырым татарлары – қобуз, хақас – хомус, алтай – топшур, тува – топшулур, қарақалпақ, түркімен, ұйғыр – дутар деп айтады.

Кей деректерге сүйенсек, "домбыра" сөзі көне шумерден аударғанда "кішкене садақ" деген мағынаны білдіреді. Ал академик Ахмет Жұбановтың айтуынша, "домбыра" сөзі "қозы құйрық" сөзімен байланысты "дунбаһ" және "бурра" деген қос араб сөздерінен шыққан. Ғалым шамасы домбыраның шанағының сүйірленіп барып, қозы құйыршықтанып бітетінін негізге алса керек.

Атақты зерттеуші Хайролла Жүзбасовтың пікірінше, домбыра сөзі "дөп бұра", "дәл бұра", "дем бұра" деген сөздердің тізбегінен жасалған. Сонымен қатар, "домбыра" атауы "дом+бұра" деген сөздерінен шыққан делінеді. "Дом" сөзі қазір "домығып, ісініп кету" мағынасында қолданылып жүр. Ал "бұра"  "күйге келтір" дегенге саяды.

Тағы да тарихи зерттеулерге сүйенсек, домбыра мен өзге халықтардың осы тектес аспаптары сонау орта ғасырларда белгілі болған. Мәселен, әл-Фарабидің еңбектерінде тамбур аспабы жайлы кездеседі. Ал, өзбектердің домбыраға ұқсас екі ішекті дутары алғаш рет әл-Хусейнидің "Музыкалық канон" трактатында айтылды.

Тағы бір жәйт, археологиялық қазба жұмыстары, тасқа түскен ескерткіштер домбыраның ежелгі түркі дәуірінде пайда болғанын көрсетеді. Алғаш домбыраның шыққан жері түркі халықтарының алтын бесігі Алтай тауы болып саналады.

Белгілі түркітанушы ғалым Сартқожа Қаржаубайұлының зерттеу дерегі бойынша Монғол Алтай тауының сілеміндегі Жарғалант-Қайырқан жотасының бір үңгірінен табылған домбыра тектес көне саз аспабы екі ішекті, тоғыз пернелі болған. Әрі саз аспабының мойнында ежелгі түріктің руна жазуы бар. Шанағына бұғының, бұланның бейнелері ойылып салынған, пернелері ағаштың қабығынан таспаланып, тілініп  жапсырылған, басы бұғы мен бұланның басына ұқсас және ол тас бетіндегі ежелгі түрік ескерткіштерінен көп айырмашылығы жоқ. Табылған саз аспабының пішіні бүгінгі күнгі алтай домбырасына ұқсас. Зерттеуші-ғалым бұл жәдігерді б. з. 5-6 ғасырына жатқызады.

Ал, Алматы облысында 1986 жылы тастан қашалған көне домбыраның суретін белгілі этнограф Жағда Бабалықұлы тауыпты. Суреттер ниолит дәуіріне жатады. Демек, домбыраның төрт мың жылдық тарихы бар деген сөз.

**Мақаланы дайындаған**

**Абай СЕЙДАХМЕТ,**

**Қостанай облысы Сарыкөл ауданы**

**балалар өнер мектебінің ансамбль жетекшісі**